Я гум ихуркъым
Нарткъалэ дэт курыт еджапIэ №6-м щекIуэкIащ «ЛIыгъэм и дерс», полицэм и лэжьакIуэхэу зи къалэн зыгъэзащIэу хэкIуэдэхэм - Аруан щIыналъэм щыщхэу БитIэхъу Амурбэч, Алборэ Арустам, КIуащ Аслъэнбэч, Асанов Мурат сымэ я фэеплъу.
 ХЭКIУЭДА офицерхэм я фэеплъым пщIэ хуащIу къызэхуэсахэм яхэтт КъБР-м и Парламентым и депутат, къэрал кIуэцI IуэхухэмкIэ органхэм я ветеран Къардэн Мурадин, Аруан щIыналъэм Хабзэхъумэ IэнатIэхэмрэ къэрал кIуэцIдзэхэмрэ я ветеранхэм я советым и унафэщI Анимокъуэ Леонид, Нарткъалэ дэт СОШ №6-м и унафэщI Мысрокъуэ Марие, Урысей МВД-м Аруан щIыналъэм щиIэ и къудамэм и лэжьакIуэхэр, егъэджакIуэхэр.
Къэбэрдей-Балъкъэрым и цIыхухэр мамыру псэун папщIэ зи гъащIэр зыта хабзэхъумэхэм я фэеплъым пщIэ хуащIу дакъикъэкIэ щымащ къызэхуэсахэр.
Къэрал кIуэцI IуэхухэмкIэ органхэм щрахьэкIа лэжьыгъэр, къагъэлъэгъуа лIыхъужьыгъэр ягу къагъэкIыжу къэпсэлъащ Къардэн Мурадин, Анимокъуэ Леонид, Аруан ОМВД-м и лэжьакIуэ, къэрал кIуэцI къулыкъум и майор Къармэ Наталье сымэ.
ГуапагъэкIэ гъэнщIат Асанов Мурат и егъэджакIуэ Рябиковэ Татьянэ и къэпсэлъэныгъэр. Абы зэрыжиIащи, Мурат и сабиигъуэм къыщыщIэдзауэ жыIэдаIуэу щытащ икIи фIыуэ еджащ, ар щылэжьащ Нарткъалэрэ Налшыкрэ, 2016 гъэм накъыгъэм и 4-м гуузу хэкIуэдащ. Асановым и ныбжьыр илъэс 37-рэ хъууэ арат, абы къуитI къыщIэнащ.
Кадет классым щеджэхэм удз гъэгъахэр фэеплъым деж щагъэтIылъащ.
Дыгулыбгъу Жантинэ.
